**Serdar Gurbangulyýewiç Berdimuhamedow** (også skrevet **Berdymukhammedov** etter transkripsjon fra russisk; født 22. september 1981) er siden 19. mars 2022 Turkmenistans tredje president. Han er sønn av den tidligere presidenten Gurbanguly Berdimuhamedow og har innehatt flere ministerposter i hans regjering.

I 2021 ble han utnevnt til en (av flere) visestatsministre. Ved presidentvalget i 2022 fikk han 73 % av stemmene og etterfulgte dermed farens femten år lange presidenttid. Valget ble av flere internasjonale observatører betraktet som ikke fritt og uavhengig. Han representerer Turkmenistans demokratiske parti.

Biografi
--------

Serdar Berdimuhamedow ble født 22. september 1981 i hovedstaden Asjkhabad. Han er utdannet teknologiingeniør fra Turkmen Agricultural University (2001). Etter to års militærtjeneste jobbet han fra 2003 til 2008 innen matvareforedlingsindustrien.

Fra 2008 til 2011 studerte han ved det diplomatiske akademi ved utenriksdepartementet og tok diplomeksamen i internasjonal politikk. I perioden var han også ambassaderåd ved Turkmenistans ambassade i Moskva. Fra 2011 til 2013 studerte han internasjonal sikkerhetspolitikk i Genève samtidig som han var ambassaderåd ved Turkmenistans FN-ambassade i Genève. I 2014 var han tilbake i Turkmenistan hvor han forsvarte en avhandling ved Det turkmenske vitenskapsakademiet. Han fikk doktorgrad i juli 2015.

Politisk karriere
-----------------

Serdar Berdimuhamedov (t.v.), 3. juli 2018.
I november 2016 ble han innvalgt i landets nasjonalforsamling (Mejlis) som representant for det 25. distrikt med sentrum i Dushak i det sørlige Turkmenistan. Ved parlamentsvalget i mars 2018 ble han gjenvalgt til Mejlis med over 90 % av stemmene.

Berdimuhamedow steg i landets politiske hierarki da han da han i mars 2018 ble utnevnt til viseutenriksminister. I januar 2019 gikk han over i stillingen som viseguvernør i Ahal-provinsen. Denne provinsen er et tyngdepunkt for den turkmenske eliten. Fra juni 2019 var han guvernør i denne provinsen.

I februar 2020 ble han utnevnt til industriminister.

Berdimuhamedow (helt til høyre) i Det eurasiatiske ministerrådets møte i 2021
Den 11. februar 2021 steg han videre i gradene da han ble viseformann for ministerkabinettet, tok sete i det statlige sikkerhetsrådet, og ble leder for kontrollkomiteen. 

Den 9. juli 2021 ble han løst fra sine verv i det statlige sikkerhetsrådet og kontrollkomiteen, men fikk som viseformann for ministerkabinettet utvidet ansvar for økonomi og finanssaker.

Presidentperioden
-----------------

Berdimuhamedow bekreftet i februar 2022 at han stilte som presidentkandidat ved valget 12. mars 2022 og at han dermed ønsket å bli sin fars etterfølger. Han vant valget og fikk 72,97 % av stemmene. Valget ble av internasjonale observatører betegnet som ikke fritt og uavhengig.

Berdimuhamedow ble tatt i ed som president 19. mars 2022. 25. mars presenterte han sin regjering som var uforandret i forhold til forgjengeren bortsett fra at hans egen regjeringsposisjon var erstattet av Muhammetguly Muhammedow.

Utenrikspolitisk markerte han seg ved at han samme dag som innsettelsen mottok akkreditiver fra Fazal Muhammad Sabir og at han dermed ble det første landet i Sentralasia som hadde diplomatisk forbindelse med Taliban-regimet i Afghanistan. Ram Nath Kovind, daværende president i India, kom på statsbesøk til Turkmenistan 1. til 4. april 2022. Det var første gang en indisk president besøkte landet, og det var det første utenlandske statsoverhodet som ble mottatt av Berdimuhamedow. De to diskuterte handel- og energipolitisk samarbeid. Hans første utenlandsbesøk gikk til Saudi-Arabia 1. til 2. juni 2022.

I løpet av april 2022 gjorde Berdimuhamedow noen mindre endringer i regjeringssammensetningen.

Familie
-------

Berdimuhamedow er gift og har fire barn.

Referanser
----------

1. ↑  I Turkmenistan er presidenten også regjeringssjef. Landet har ingen statsminister.
2. 1 2  «As Expected, Son Of Turkmen Leader Easily Wins Election In Familial Transfer Of Power». RadioFreeEurope/RadioLiberty. 15. mars 2022.
3. ↑  «Turkmenistan: Autocrat president's son claims landslide win | DW | 15.03.2022». Deutsche Welle. 15. mars 2022.
4. ↑  «Сердар Бердымухамедов: Все известные факты биографии в одном месте» **(russisk)**. Turkmen.News. 17. februar 2022.
5. 1 2 3 4  «Газета НТ опубликовала биографию кандидата в депутаты Меджлиса Сердара Бердымухамедова» **(russisk)**. Хроника Туркменистана. 14. mars 2018.
6. ↑  «Сердар Бердымухамедов получил пост заместителя хякима Ахалского велаята» **(russisk)**. SNG.TODAY. 3. januar 2019.
7. ↑  «Младший Бердымухамедов стал кандидатом наук» **(russisk)**. Хроника Туркменистана. 20. oktober 2014.
8. ↑  «Turkmenistan President's Son Takes Post As Parliamentary Deputy». Radio Free Europe/Radio Liberty. 3. juni 2018.
9. ↑  «Сын президента Бердымухамедова снова баллотируется в парламент» **(russisk)**. RFE/RL, Inc. 25. juni 2020.
10. ↑  «Son of President of Turkmenistan elected to parliament with 91.42% of the votes». AKIpress News Agency. 30. mars 2018.
11. ↑  «Authoritarian Turkmen Leader's Son Rises in Foreign Ministry». Voice of America News. 3. juni 2018.
12. ↑  «Turkmenistan: President's son and presumed heir gets new top job». Eurasianet. 1. april 2019.
13. ↑  «Turkmenistan president's son appointed minister». Seattle Times. 8. februar 2020.
14. ↑  «Türkmenistanyň Ministrler Kabinetiniň we Döwlet howpsuzlyk geňeşiniň bilelikdäki giňişleýin mejlisi» **(turkmensk)**. Türkmenistan: Altyn asyr. 11. februar 2021.
15. ↑  «Turkmenistan president's son promoted to key government job». Associated Press. 10. juli 2021.
16. ↑  Catherine Putz (15. februar 2022). «Turkmenistan Set for Dynastic Succession: Early Election March 12, President's Son Running». The Diplomat.
17. ↑  «Turkmenistan leader's son wins presidential election». Associated Press. 15. mars 2022.
18. ↑  «Turkmenistan: New president, old ideas». Eurasianet. 15. mars 2022.
19. ↑  «Turkmenistan: Berdymukhamedov passes the mantle (and phone)». Eurasianet. 22. mars 2022.
20. ↑  «President Kovind arrives in Netherlands on final leg of his two-nation visit». Deccan Herald. 6. april 2022.
21. ↑  «Türkmenistanyň Prezidenti Serdar Berdimuhamedow umra hajyny berjaý edýär». Juni 2022.
22. ↑  «Small Shuffles in the Turkmen Cabinet of Ministers». thediplomat.com. 9. april 2022.

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF
 |